KÖLESDI KÖZÖS ÖNKORMÁNYZATI HIVATAL

Adatvédelmi Szabályzata

# Tartalom

[Tartalom 2](#_Toc89703)

[1. Általános ismertető 4](#_Toc89704)

[1.1. A Szabályzat célja és hatálya 4](#_Toc89705)

[1.2. Kapcsolódó jogszabályok 8](#_Toc89706)

[1.3. Adatvédelmi alapelvek, jogalapok 9](#_Toc89707)

[2. A kezelt adatok köre 10](#_Toc89708)

[- Közigazgatási feladatokból adódó adatkezelés 10](#_Toc89709)

[- Munkavállalók adatai 10](#_Toc89710)

[- Honlap kezeléssel kapcsolatos adatkezelés 10](#_Toc89711)

[- információkéréssel kapcsolatos adatkezelés 10](#_Toc89712)

[- Közösségi oldalon való jelenlét tevékenységből adódó adatkezelés 10](#_Toc89713)

[- banki adatokkal kapcsolatos adatkezelés 10](#_Toc89714)

[- felvételre jelentkezőkkel kapcsolatos adatkezelés 10](#_Toc89715)

[- A munkavállalókra vonatkozó személyes adatok kezelése 10](#_Toc89716)

[2.1. Személyes adatok harmadik országokba vagy nemzetközi szervezetek részére történő továbbítása (adattovábbítás) 11](#_Toc89717)

[2.2. Kamerás megfigyelőrendszer üzemeltetése 12](#_Toc89718)

[3. Incidenskezelés 12](#_Toc89719)

[3.1. Az adatvédelmi incidens bejelentése a felügyeleti hatóságnak 12](#_Toc89720)

[3.2. Az érintett tájékoztatása az adatvédelmi incidensről 13](#_Toc89721)

[4. Az adatvédelemért felelős személyek és feladataik 14](#_Toc89722)

[4.1. Az adatkezelő képviselője 14](#_Toc89723)

[4.2. Az adatkezelést végző alkalmazott 14](#_Toc89724)

[4.3. Az adatgazda 15](#_Toc89725)

[4.4. Az adatfeldolgozó 16](#_Toc89726)

[5. Az adatkezelés szabályai 17](#_Toc89727)

[5.1. A Személyes adatok kezelésének jogszerűsége 17](#_Toc89728)

[5.2. A Kizárólag automatizált adatkezelés jogszerűsége 17](#_Toc89729)

[5.3. Különleges adatok kezelésének jogszerűsége 18](#_Toc89730)

[6. Az érintettek jogai 19](#_Toc89731)

[6.1. Előzetes tájékoztatás 19](#_Toc89732)

[6.2. Hozzáféréshez való jog 20](#_Toc89733)

[6.3. Helyesbítéshez való jog 21](#_Toc89734)

[6.4. Törléshez való jog (elfeledtetés joga) 21](#_Toc89735)

[6.5. Korlátozáshoz való jog 22](#_Toc89736)

[6.6. Adathordozhatósághoz való jog 22](#_Toc89737)

[6.7. Tiltakozáshoz való jog 23](#_Toc89738)

[Automatizált döntéshozatal egyedi ügyekben, beleértve a profilalkotást 23](#_Toc89739)

[6.8. Hatósági jogorvoslathoz való jog 24](#_Toc89740)

[6.9. Eljárás az adatkezeléssel kapcsolatos jog gyakorlásának sikertelensége esetén. 24](#_Toc89741)

[7. Az adattovábbítás szabályai 25](#_Toc89742)

[8. Az adatvédelmi hatásvizsgálat 27](#_Toc89743)

[9. Adatkezelői, adatfeldolgozói nyilvántartás 29](#_Toc89744)

[10. Adatmegsemmisítés, törlés 30](#_Toc89745)

[Adatvédelmi tisztviselő (DPO) 31](#_Toc89746)

[Titoktartási kötelezettség 31](#_Toc89747)

[11. Adatkezelési tevékenységek nyilvántartása 31](#_Toc89748)

[12. Közérdekű adatok megismerésének és teljesítésének általános szabályai 31](#_Toc89749)

[13. Biztonsági intézkedések 32](#_Toc89750)

[a. Adminisztratív biztonság 33](#_Toc89751)

[i. Hardver-szoftver nyilvántartás 33](#_Toc89752)

[ii. Képzés 33](#_Toc89753)

[b. Fizikai biztonság 33](#_Toc89754)

[i. Vagyonvédelem 33](#_Toc89755)

[ii. Környezeti védelem 34](#_Toc89756)

[iii. Szállítási védelem 34](#_Toc89757)

[c. Logikai biztonság 34](#_Toc89758)

[i. Jogosultságkezelés 34](#_Toc89759)

[ii. Jelszókezelés 35](#_Toc89760)

[iii. Biztonsági mentés 35](#_Toc89761)

[iv. Kártékony kódok elleni védelem (vírusírtás) 35](#_Toc89762)

[v. Naplózás 35](#_Toc89763)

[13. Záró rendelkezések 35](#_Toc89764)

# Általános ismertető

## A Szabályzat célja és hatálya

E Szabályzat célja azon belső szabályok megállapítása és intézkedések megalapozása, amelyek biztosítják, hogy a Hivatal adatkezelő és adatfeldolgozó tevékenysége megfeleljen AZ EURÓPAI PARLAMENT ÉS A TANÁCS (EU) 2016/679 RENDELETÉNEK - (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet, a továbbiakban: Rendelet) – továbbá az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.) rendelkezéseinek.

A Szabályzat célja továbbá, hogy meghatározza az Adatkezelő által kezelt személyes adatok körét, az adatkezelés módját, valamint biztosítsa az adatvédelem és adatkezelés alkotmányos elveinek, az adatbiztonság követelményeinek érvényesülését annak érdekében, hogy a felhasználó természetes személyek magánszférájának a tiszteletben tartása megvalósuljon az érintettek személyes adatainak gépi feldolgozása, illetőleg kezelése során.

Adatkezelők az adatkezelés jogszerűségének biztosítása érdekében az adatkezelés összes körülményéhez, így különösen céljához, valamint az érintettek alapvető jogainak érvényesülését az adatkezelés által fenyegető kockázatokhoz igazodó műszaki és szervezési intézkedéseket tesz. Ezeket az intézkedéseket adatkezelő jelen Szabályzatban rögzíti, rendszeresen felülvizsgálja és szükség esetén megfelelően módosítja, illetőleg úgy alakítja ki, hogy azok:

A tudomány és technológia mindenkori állásának és az intézkedések megvalósítása költségeinek figyelembevételével észszerűen elérhető módon a személyes adatok kezelésére vonatkozó követelmények, így különösen az adatkezelés alapelvei és az érintettek jogai hatékony érvényesülését szolgálják, valamint

Alkalmasak és megfelelőek legyenek annak biztosítására, hogy alapértelmezés szerint kizárólag olyan és annyi személyes adat kezelésére kerüljön sor, olyan mértékben és időtartamban, amely az adatkezelés célja szempontjából szükséges, és az Adatkezelő által kezelt személyes adatok az érintett erre irányuló kifejezett akarata hiányában ne válhassanak nyilvánosan hozzáférhetővé.

A Szabályzat személyi hatálya kiterjed

a) a Kölesdi Közös Önkormányzati Hivatal valamennyi köztisztviselőjére, valamint az eseti jelleggel munkavégzésre igénybe vett dolgozóra,

b) a Kölesdi Közös Önkormányzati Hivatalt alapító önkormányzatok: Harc Község Önkormányzata, Kistormás Községi Önkormányzat, Kölesd Községi Önkormányzat és Medina Község Önkormányzat (továbbiakban közösen Önkormányzatok) valamennyi közalkalmazottjára, munkavállalójára, valamint az eseti jelleggel munkavégzésre igénybe vett dolgozóra,

c) az adatfeldolgozóra, valamint

d) a fentieken kívül mindazon személyre, aki a Hivatallal, illetve az Önkormányzatokkal bármilyen szerződéses jogviszonyban áll és a Hivatallal kapcsolatos adatokat kezel, dolgoz fel.

A Szabályzat tárgyi hatálya kiterjed

a) a Hivatalnál (és Önkormányzatoknál) keletkezett valamennyi személyes adatra,

b) az informatikai rendszerben kezelt vagy feldolgozott személyes adatra,

c) az adatkezelés eredményeképpen létrejött személyes adatra,

d) a Hivatalnál (és az Önkormányzatoknál) a személyes adatok kezeléséhez alkalmazott valamennyi hardver- és szoftvereszközre, valamint

e) a Hivatal (és az Önkormányzatok) tevékenységével kapcsolatos, működése során keletkező közérdekű adatra

vagy közérdekből nyilvános adatra.

Fogalmi meghatározások

1. *„személyes adat”:* azonosított vagy azonosítható természetes személyre („érintett”) vonatkozó bármely információ; azonosítható az a természetes személy, aki közvetlen vagy közvetett módon, különösen valamely azonosító, például név, szám, helymeghatározó adat, online azonosító vagy a természetes személy testi, fiziológiai, genetikai, szellemi, gazdasági, kulturális vagy szociális azonosságára vonatkozó egy vagy több tényező alapján azonosítható;

2. *„adatkezelés”:* a személyes adatokon vagy adatállományokon automatizált vagy nem automatizált módon végzett bármely művelet vagy műveletek összessége, így a gyűjtés, rögzítés, rendszerezés, tagolás, tárolás, átalakítás vagy megváltoztatás, lekérdezés, betekintés, felhasználás, közlés továbbítás, terjesztés vagy egyéb módon történő hozzáférhetővé tétel útján, összehangolás vagy összekapcsolás, korlátozás, törlés, illetve megsemmisítés;

3. *„az adatkezelés korlátozása”:* a tárolt személyes adatok megjelölése jövőbeli kezelésük korlátozása céljából;

4. *„profilalkotás”*: személyes adatok automatizált kezelésének bármely olyan formája, amelynek során a személyes adatokat valamely természetes személyhez fűződő bizonyos személyes jellemzők értékelésére, különösen a munkahelyi teljesítményhez, gazdasági helyzethez, egészségi állapothoz, személyes preferenciákhoz, érdeklődéshez, megbízhatósághoz, viselkedéshez, tartózkodási helyhez vagy mozgáshoz kapcsolódó jellemzők elemzésére vagy előrejelzésére használják;

5. *„álnevesítés”*: a személyes adatok olyan módon történő kezelése, amelynek következtében további információk felhasználása nélkül többé már nem állapítható meg, hogy a személyes adat mely konkrét természetes személyre vonatkozik, feltéve hogy az ilyen további információt külön tárolják, és technikai és szervezési intézkedések megtételével biztosított, hogy azonosított vagy azonosítható természetes személyekhez ezt a személyes adatot nem lehet kapcsolni;

6. *„nyilvántartási rendszer”:* a személyes adatok bármely módon – centralizált, decentralizált vagy funkcionális, vagy földrajzi szempontok szerint – tagolt állománya, amely meghatározott ismérvek alapján hozzáférhető;

7. *„adatkezelő”:* az a természetes vagy jogi személy, közhatalmi szerv, ügynökség vagy bármely egyéb szerv, amely a személyes adatok kezelésének céljait és eszközeit önállóan vagy másokkal együtt meghatározza; ha az adatkezelés céljait és eszközeit az uniós vagy a tagállami jog határozza meg, az adatkezelőt vagy az adatkezelő kijelölésére vonatkozó különös szempontokat az uniós vagy a tagállami jog is meghatározhatja;

8. *„adatfeldolgozó”:* az a természetes vagy jogi személy, közhatalmi szerv, ügynökség vagy bármely egyéb szerv, amely az adatkezelő nevében személyes adatokat kezel;

9. *„címzett”:* az a természetes vagy jogi személy, közhatalmi szerv, ügynökség vagy bármely egyéb szerv, akivel, vagy amellyel a személyes adatot közlik, függetlenül attól, hogy harmadik fél-e. Azon közhatalmi szervek, amelyek egy egyedi vizsgálat keretében az uniós vagy a tagállami joggal összhangban férhetnek hozzá személyes adatokhoz, nem minősülnek címzettnek; az említett adatok e közhatalmi szervek általi kezelése meg kell, hogy feleljen az adatkezelés céljainak megfelelően az alkalmazandó adatvédelmi szabályoknak;

10. *„harmadik fél”:* az a természetes vagy jogi személy, közhatalmi szerv, ügynökség vagy bármely egyéb szerv, amely nem azonos az érintettel, az adatkezelővel, az adatfeldolgozóval vagy azokkal a személyekkel, akik az adatkezelő vagy adatfeldolgozó közvetlen irányítása alatt a személyes adatok kezelésére felhatalmazást kaptak;

11. *„az érintett hozzájárulása”:* az érintett akaratának önkéntes, konkrét és megfelelő tájékoztatáson alapuló és egyértelmű kinyilvánítása, amellyel az érintett nyilatkozat vagy a megerősítést félreérthetetlenül kifejező cselekedet útján jelzi, hogy beleegyezését adja az őt érintő személyes adatok kezeléséhez;

12. *„adatvédelmi incidens”:* a biztonság olyan sérülése, amely a továbbított, tárolt vagy más módon kezelt személyes adatok véletlen vagy jogellenes megsemmisítését, elvesztését, megváltoztatását, jogosulatlan közlését vagy az azokhoz való jogosulatlan hozzáférést eredményezi;

13. *„genetikai adat”:* egy természetes személy örökölt vagy szerzett genetikai jellemzőire vonatkozó minden olyan személyes adat, amely az adott személy fiziológiájára vagy egészségi állapotára vonatkozó egyedi információt hordoz, és amely elsősorban az említett természetes személyből vett biológiai minta elemzéséből ered;

14. *„biometrikus adat”*: egy természetes személy testi, fiziológiai vagy viselkedési jellemzőire vonatkozó minden olyan sajátos technikai eljárásokkal nyert személyes adat, amely lehetővé teszi vagy megerősíti a természetes személy egyedi azonosítását, ilyen például az arckép vagy a daktiloszkópiai adat;

15. *„egészségügyi adat”*: egy természetes személy testi vagy pszichikai egészségi állapotára vonatkozó személyes adat, ideértve a természetes személy számára nyújtott egészségügyi szolgáltatásokra vonatkozó olyan adatot is, amely információt hordoz a természetes személy egészségi állapotáról;

16. *„tevékenységi központ”*:

a) az egynél több tagállamban tevékenységi hellyel rendelkező adatkezelő esetében az Unión belüli központi ügyvitelének helye, ha azonban a személyes adatok kezelésének céljaira és eszközeire vonatkozó döntéseket az adatkezelő egy Unión belüli másik tevékenységi helyén hozzák, és az utóbbi tevékenységi hely rendelkezik hatáskörrel az említett döntések végrehajtatására, az említett döntéseket meghozó tevékenységi helyet kell tevékenységi központnak tekinteni;

b) az egynél több tagállamban tevékenységi hellyel rendelkező adatfeldolgozó esetében az Unión belüli központi ügyvitelének helye, vagy ha az adatfeldolgozó az Unióban nem rendelkezik központi ügyviteli hellyel, akkor az adatfeldolgozónak az az Unión belüli tevékenységi helye, ahol az adatfeldolgozó tevékenységi helyén folytatott tevékenységekkel összefüggésben végzett fő adatkezelési tevékenységek zajlanak, amennyiben az adatfeldolgozóra e rendelet szerint meghatározott kötelezettségek vonatkoznak;

17. *„képviselő”*: az az Unióban tevékenységi hellyel, illetve lakóhellyel rendelkező és az adatkezelő vagy adatfeldolgozó által a 27. cikk alapján írásban megjelölt természetes vagy jogi személy, aki, illetve amely az adatkezelőt vagy adatfeldolgozót képviseli az adatkezelőre vagy adatfeldolgozóra az e rendelet értelmében háruló kötelezettségek vonatkozásában;

18. *„Cég”*: gazdasági tevékenységet folytató természetes vagy jogi személy, függetlenül a jogi formájától, ideértve a rendszeres gazdasági tevékenységet folytató személyegyesítő Cégeknek és egyesületeket is;

19. *„Cégcsoport”*: az ellenőrző Cég és az általa ellenőrzött Cégek;

20. *„kötelező erejű vállalati szabályok”*: a személyes adatok védelmére vonatkozó szabályzat, amelyet az Unió valamely tagállamának területén tevékenységi hellyel rendelkező adatkezelő vagy adatfeldolgozó egy vagy több harmadik országban a személyes adatoknak az ugyanazon Cégcsoporton vagy közös gazdasági tevékenységet folytató Cégek ugyanazon csoportján belüli adatkezelő vagy adatfeldolgozó részéről történő továbbítása vagy ilyen továbbítások sorozata tekintetében követ;

21. *„felügyeleti hatóság”*: egy tagállam által az 51. cikknek megfelelően létrehozott független közhatalmi szerv;

22. *„érintett felügyeleti hatóság”*: az a felügyeleti hatóság, amelyet a személyes adatok kezelése a következő okok valamelyike alapján érint:

a) az adatkezelő vagy az adatfeldolgozó az említett felügyeleti hatóság tagállamának területén rendelkezik tevékenységi hellyel;

b) az adatkezelés jelentős mértékben érinti vagy valószínűsíthetően jelentős mértékben érinti a felügyeleti hatóság tagállamában lakóhellyel rendelkező érintetteket; vagy

c) panaszt nyújtottak be az említett felügyeleti hatósághoz;

23. *„személyes adatok határokon átnyúló adatkezelése”:*

a) személyes adatoknak az Unióban megvalósuló olyan kezelése, amelyre az egynél több tagállamban tevékenységi hellyel rendelkező adatkezelő vagy adatfeldolgozó több tagállamban található tevékenységi helyein folytatott tevékenységekkel összefüggésben kerül sor; vagy

b) személyes adatoknak az Unióban megvalósuló olyan kezelése, amelyre az adatkezelő vagy az adatfeldolgozó egyetlen tevékenységi helyén folytatott tevékenységekkel összefüggésben kerül sor úgy, hogy egynél több tagállamban jelentős mértékben érint vagy valószínűsíthetően jelentős mértékben érint érintetteket;

24. *„releváns és megalapozott kifogás”:* a döntéstervezettel szemben benyújtott, azzal kapcsolatos kifogás, hogy ezt a rendeletet megsértették-e, illetve, hogy az adatkezelőre vagy az adatfeldolgozóra vonatkozó tervezett intézkedés összhangban van-e a rendelettel; a kifogásban egyértelműen be kell mutatni a döntéstervezet által az érintettek alapvető jogaira és szabadságaira, valamint adott esetben a személyes adatok Unión belüli szabad áramlására jelentett kockázatok jelentőségét;

25. „*az információs társadalommal összefüggő szolgáltatás”*: az (EU) 2015/1535 európai parlamenti és tanácsi irányelv (1) 1. cikke (1) bekezdésének b) pontja értelmében vett szolgáltatás;

26. *„nemzetközi szervezet”:* a nemzetközi közjog hatálya alá tartozó szervezet vagy annak alárendelt szervei, vagy olyan egyéb szerv, amelyet két vagy több ország közötti megállapodás hozott létre, vagy amely ilyen megállapodás alapján jött létre.

## Kapcsolódó jogszabályok

• Az EU 2016/679 rendelete,

• Magyarország Alaptörvénye,

• Az információs önrendelkezési jogról és az információszabadságról szóló 2011. évi CXII. törvény (Info tv.),

• Az egyének védelméről a személyes adatok gépi feldolgozása során szóló 1998. évi VI. törvény,

• A minősített adat védelméről szóló 2009. évi CLV. törvény

• Az adózás rendjéről szóló 2017. évi CL. törvény (Art.),

• A Polgári törvénykönyvről szóló 2013. évi V. törvény (Ptk.),

• A hitelintézetekről és a pénzügyi Társaságokról szóló 2013. évi CCXXXVII. törvény (Hpt.),

• A tőkepiacról szóló 2001. évi CXX. törvény (Tpt.),

• A pénzmosás megelőzéséről és megakadályozásáról szóló 2017. évi LIII. törvény (Pmt.),

• A központi hitelinformációs rendszerről szóló 2011.évi CXXII. törvény (KHR tv.),

• A fogyasztóvédelemről szóló 1997. évi CLV. törvény (Fgytv.),

• A munka törvénykönyvéről szóló 2012. évi I. törvény (Mt.)

• A számvitelről szóló 2000. évi C. törvény (Sztv. tv.)

• 305/2005. (XII. 25.) Korm. rendelet a közérdekű adatok elektronikus közzétételére, az egységes közadatkereső rendszerre, valamint a központi jegyzék adattartalmára, az adatintegrációra vonatkozó részletes szabályokról

## Adatvédelmi alapelvek, jogalapok

Hivatalunk a személyes adatok kezelését jogszerűen és tisztességesen, valamint az érintett számára átlátható módon végzi („jogszerűség, tisztességes eljárás és átláthatóság”); gyűjtése csak meghatározott, egyértelmű és jogszerű célból történik, és azokat nem kezeli ezekkel a célokkal össze nem egyeztethető módon.

Hivatalunk kijelenti, hogy a személyes adatok az adatkezelés céljai szempontjából megfelelőek és relevánsak, és csak a szükségesre korlátozódnak.

A személyes adatok kezelése kizárólag akkor és annyiban jogszerű, amennyiben legalább az alábbiak egyike teljesül:

a) az érintett hozzájárulását adta személyes adatainak egy vagy több konkrét célból történő kezeléséhez;

b) az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges;

c) az adatkezelés az adatkezelőre vonatkozó jogi kötelezettség teljesítéséhez szükséges;

d) az adatkezelés az érintett vagy egy másik természetes személy létfontosságú érdekeinek védelme miatt szükséges;

e) az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges;

f) az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek.

Hivatalunk kijelenti, hogy az általa végzett minden adatkezelés megfelelő jogalappal illetve hozzájárulással történik. (lásd 2. pont Kezelt adatok köre)

|  |
| --- |
| **Az adatkezelő:**  |
| neve: | KÖLESDI KÖZÖS ÖNKORMÁNYZATI HIVATAL |
| adószáma: | 15802578-1-17 |
| székhelye: | 7052 Kölesd, Kossuth tér 2. |
| E-mail címe: | jegyzo@kolesd.hu |
| weboldala: | http://www.kolesd.hu/kozos-hivatal.htm |
| **Hivatalon belüli kapcsolattartó**  |
| Neve: | dr. Herczig Hajnalka |
| Beosztása: | Jegyző |
| Telefonszáma: | 74/ 436-033, 74/436-028 |
| e-mai címe: | jegyzo@kolesd.hu |

|  |
| --- |
| **Az adatkezelő:**  |
| neve: | KÖLESD KÖZSÉGI ÖNKORMÁNYZAT |
| adószáma: | 15414155-2-17 |
| székhelye: | 7052 Kölesd, Kossuth tér 2. |
| E-mail címe: | titkarsag@kolesd.hu |
| weboldala: | http://www.kolesd.hu/ |
| **Hivatalon belüli kapcsolattartó**  |
| Neve: | Greifenstein József |
| Beosztása: | polgármester |
| Telefonszáma: | 74/ 436-033, 74/436-028 |
| e-mai címe: | polgarmester@kolesd.hu |

|  |
| --- |
| **Az adatkezelő:**  |
| neve: | HARC KÖZSÉG ÖNKORMÁNYZATA |
| adószáma: | 15417505-2-17 |
| székhelye: | 7172 Harc, Fő u. 59. |
| E-mail címe: | onkormanyzatharc@tolna.net |
| weboldala: | http://www.harc.hu |
| **Hivatalon belüli kapcsolattartó**  |
| Neve: | Tóth Gábor |
| Beosztása: | polgármester |
| Telefonszáma: | 74/ 437-030 |
| e-mai címe: | onkormanyzatharc@tolna.net |

|  |
| --- |
| **Az adatkezelő:**  |
| neve: | KISTORMÁS KÖZSÉGI ÖNKORMÁNYZAT |
| adószáma: | 15417660-2-17 |
| székhelye: | 7068 Kistormás, Dózsa u. 2. |
| E-mail címe: | titkarsag@kolesd.hu |
| weboldala: | http://www.kolesd.hu/kistormas.htm |
| **Hivatalon belüli kapcsolattartó**  |
| Neve: | Pintér Ferenc |
| Beosztása: | polgármester |
| Telefonszáma: | 74/ 436-033, 74/436-028 |
| e-mai címe: | titkarsag@kolesd.hu |

|  |
| --- |
| **Az adatkezelő:**  |
| neve: | MEDINA KÖZSÉG ÖNKORMÁNYZAT |
| adószáma: | 15414210-2-17 |
| székhelye: | 7057 Medina, Kossuth L. u. 59. |
| E-mail címe: | phivatalmedina@tolna.net |
| weboldala: | http://www.medinafalu.hu |
| **Hivatalon belüli kapcsolattartó**  |
| Neve: | Vén Attila  |
| Beosztása: | polgármester |
| Telefonszáma: | 74/ 434-010 |
| e-mai címe: | polgamester@medinafalu.hu |

# A kezelt adatok köre

A jelen Szabályzat kizárólag a természetes személyek adatainak a kezelésére terjed ki, tekintettel arra, hogy személyes adatok kizárólag természetes személyek vonatkozásában értelmezhetők.

A kezelt adatok részletes körét a GDPR 82 preambulum, ill. 30. cikk szerinti a Hivatal által kezelt nyilvántartás tartalmazza.

## Közigazgatási feladatokból adódó adatkezelés

## Munkavállalók adatai

## Honlap kezeléssel kapcsolatos adatkezelés

## információkéréssel kapcsolatos adatkezelés

## Közösségi oldalon való jelenlét tevékenységből adódó adatkezelés

## banki adatokkal kapcsolatos adatkezelés

## felvételre jelentkezőkkel kapcsolatos adatkezelés

## A munkavállalókra vonatkozó személyes adatok kezelése

Az adatokat elsődlegesen Adatkezelő, illetve Adatkezelő belső munkatársai jogosultak megismerni, azonban azokat nem teszik közzé, harmadik személyek részére nem adják át.

Az informatikai rendszer üzemeltetése, a megrendelések teljesítése, az elszámolás rendezése körében Adatkezelő adatfeldolgozót (pl. rendszerüzemeltető, könyvelő) vesz igénybe.

Adatkezelő az ilyen külső szereplők adatkezelési gyakorlatáért szerződés keretében vállaltat kötelezettséget.

A fentieken túl az Ügyfélre vonatkozó személyes adatok továbbítására kizárólag törvényben kötelezően meghatározott esetben, illetve az Ügyfél hozzájárulása alapján kerülhet sor.

## Személyes adatok harmadik országokba vagy nemzetközi szervezetek részére történő továbbítása (adattovábbítás)

A személyes adatok harmadik országba vagy nemzetközi szervezet részére történő továbbítására akkor kerülhet sor, ha a harmadik ország, a harmadik ország valamely területe, vagy egy, vagy több meghatározott ágazata, vagy a szóban forgó nemzetközi szervezet megfelelő védelmi szintet biztosítja. Ebben az esetben az ilyen adattovábbításhoz nem szükséges külön engedély. A Hivatal személyes adatot akkor továbbítunk harmadik országba, ha:

1. a jogállamiság, az emberi jogok és alapvető szabadságok tiszteletben tartása, a vonatkozó általános és ágazati jogszabályok, köztük a közbiztonságra, a védelemre, valamint a nemzetbiztonságra vonatkozó és a büntetőjogi rendelkezések, megfelelnek az EU elveinek,
2. a szóban forgó harmadik országban létezik egy vagy több olyan független és hatékonyan működő felügyeleti hatóság, amely felelős az adatvédelmi szabályok betartásának biztosításáért és végrehajtásáért,
3. a szóban forgó harmadik ország vagy nemzetközi szervezet nemzetközi kötelezettségei vagy egyéb, jogilag kötelező erejű egyezményekből vagy jogi eszközökből, valamint többoldalú vagy regionális rendszerekben való részvételéből eredő – különösen a személyes adatok védelmével kapcsolatos – kötelezettségei megfelelnek az EU elveinek és ha, a Bizottság az *Európai Unió Hivatalos Lapjában* és annak honlapján közzéteszi az olyan harmadik országok, harmadik országon belüli területek és meghatározott ágazatok, valamint nemzetközi szervezetek jegyzékében szerepel az adattovábbítás helye.

## Kamerás megfigyelőrendszer üzemeltetése

Hivatalunk, mint adatkezelő a balesetek megelőzése, a testi épség védelme érdekében, valamint az esetleges szabálysértések, vagyon elleni bűncselekmények megelőzése céljából elektronikus megfigyelőrendszert üzemeltet. Hivatalunk nem üzemeltet elektronikus megfigyelőrendszert a munkavállalóinak megfigyelése céljából, és nem célja a munkavállaló munkahelyi viselkedésének befolyásolása.

Így nem található kamerarendszer a munkaközi szünet eltöltésére hivatott helyiségekben, illemhelyen, öltözőkben, és közterületen. Az üzemeltetett kamerarendszer hangot nem rögzít. Hivatalunk vezetése elkötelezett amellett, hogy kizárólag a dolgozók, ill. a vendégek által is megismerhető, nyilvános pozícióval rendelkező kamerák üzemeljenek a vállalkozás területén. A kamerák elhelyezéséről szóló sémarajzott, ill. a munkavállalók elektronikus megfigyelőrendszerrel kapcsolatos információkat a jelen adatkezelési szabályzat melléklete (tájékoztató kamerás megfigyelésekről) tartalmazza.

A kezelt adatok köre Hivatalunk területére belépő személyek kamerarendszeren látszódó arcképmása, és egyéb a megfigyelőrendszer által rögzített felvételekből levonható következtetések.

 Az adatkezelés jogalapja a vendégek esetében az érintett személy önkéntes hozzájárulása a területre történő belépéssel, Munkavállalók esetében a személy és vagyonvédelmi, valamint a magánnyomozói tevékenység szabályairól szóló 2005.évi CXXXIII. tv rendelkezései, valamint a munka törvénykönyvéről szóló 2012.évi I.tv rendelkezései. Az így szerzett felvételeket a személy és vagyonvédelmi, valamint a magánnyomozói tevékenység szabályairól szóló 2005.évi CXXXIII. törvény rendelkezései alapján 3 napig őrizzük meg.

A kamera rendszerrel kapcsolatos részletes szabályozást egy külön dokumentumban írtuk le.

# Incidenskezelés

## Az adatvédelmi incidens bejelentése a felügyeleti hatóságnak

Az adatvédelmi incidenst Hivatalunk, indokolatlan késedelem nélkül, ha lehetséges, legkésőbb 72 órával azután, hogy az adatvédelmi incidens a tudomására jutott, bejelenti az 55. cikk alapján illetékes felügyeleti hatóságnak, kivéve, ha az adatvédelmi incidens valószínűsíthetően nem jár kockázattal a természetes személyek jogaira és szabadságára nézve. Ha a bejelentés nem történik meg 72 órán belül, mellékelni kell hozzá a késedelem igazolására szolgáló indokokat is.

Hivatalunk megköveteli, hogy az adatfeldolgozónál történt adatvédelmi incidenst, az arról való tudomásszerzését követően indokolatlan késedelem nélkül jelentse be az adatkezelőnek.

A bejelentésben legalább:

a) ismertetni kell az adatvédelmi incidens jellegét, beleértve – ha lehetséges – az érintettek kategóriáit és hozzávetőleges számát, valamint az incidenssel érintett adatok kategóriáit és hozzávetőleges számát;

b) közölni kell az adatvédelmi tisztviselő vagy a további tájékoztatást nyújtó egyéb kapcsolattartó nevét és elérhetőségeit;

c) ismertetni kell az adatvédelmi incidensből eredő, valószínűsíthető következményeket;
d) ismertetni kell az adatkezelő által az adatvédelmi incidens orvoslására tett vagy tervezett intézkedéseket, beleértve adott esetben az adatvédelmi incidensből eredő esetleges hátrányos következmények enyhítését célzó intézkedéseket.

Ha és amennyiben nem lehetséges az információkat egyidejűleg közölni, azok további indokolatlan késedelem nélkül később részletekben is közölhetők.

 Az adatkezelő nyilvántartja az adatvédelmi incidenseket, feltüntetve az adatvédelmi incidenshez kapcsolódó tényeket, annak hatásait és az orvoslására tett intézkedéseket. E nyilvántartás lehetővé teszi, hogy a felügyeleti hatóság ellenőrizze az e cikk követelményeinek való megfelelést.

## Az érintett tájékoztatása az adatvédelmi incidensről

Ha az adatvédelmi incidens valószínűsíthetően magas kockázattal jár a természetes személyek jogaira és szabadságaira nézve, Hivatalunk indokolatlan késedelem nélkül tájékoztatja az érintettet az adatvédelmi incidensről.

Az érintett részére adott tájékoztatásban világosan és közérthetően ismertetjük az adatvédelmi incidens jellegét, és közöljük legalább a fent említett információkat és intézkedéseket.

Az érintettet nem tájékoztatjuk az első bekezdésben említettek szerint, ha a következő feltételek bármelyike teljesül:

a) az adatkezelő megfelelő technikai és szervezési védelmi intézkedéseket hajtott végre, és ezeket az intézkedéseket az adatvédelmi incidens által érintett adatok tekintetében alkalmazták, különösen azokat az intézkedéseket – mint például a titkosítás alkalmazása –, amelyek a személyes adatokhoz való hozzáférésre fel nem jogosított személyek számára értelmezhetetlenné teszik az adatokat;

b) az adatkezelő az adatvédelmi incidenst követően olyan további intézkedéseket tett, amelyek biztosítják, hogy az érintett jogaira és szabadságaira jelentett, az (1) bekezdésben említett magas kockázat a továbbiakban valószínűsíthetően nem valósul meg;

c) a tájékoztatás aránytalan erőfeszítést tenne szükségessé. Ilyen esetekben az érintetteket nyilvánosan közzétett információk útján kell tájékoztatni, vagy olyan hasonló intézkedést kell hozni, amely biztosítja az érintettek hasonlóan hatékony tájékoztatását.

Amennyiben Hivatalunk még nem értesítette az érintettet az adatvédelmi incidensről, a felügyeleti hatóság, (miután mérlegelte, hogy az adatvédelmi incidens valószínűsíthetően magas kockázattal jár), elrendelheti az érintett tájékoztatását, vagy megállapíthatja az említett feltételek valamelyikének teljesülését.

# Az adatvédelemért felelős személyek és feladataik

# Az adatkezelő képviselője

Az adatkezelő képviselőjének jogállása

Az adatkezelő képviselője a Hivatal vezetője (a továbbiakban: vezető), aki az Adatkezelőnek a GDPR 38. cikk (3) bekezdése szerint legfelsőbb vezetését képezi.

Az adatkezelő képviselőjének feladatai

Az vezetője jelen Szabályzat, valamint a GDPR vonatkozó rendelkezéseivel összhangban:

- felelős a Társaság adatkezeléseinek jogszerűségéért,

- intézkedik a Nemzeti Adatvédelmi és Információszabadság Hatóságtól (a továbbiakban: Hatóság vagy NAIH) érkező megkeresések, ajánlások ügyében,

- felügyeli az adatvédelmi feladatok ellátását.

 Amennyiben a Társaság adatvédelmi tisztviselőt köteles megbízni, úgy

- támogatja az adatvédelmi tisztviselőt a feladatai ellátásában azáltal, hogy biztosítja számára azokat a forrásokat, amelyek e feladatok végrehajtásához, a személyes adatokhoz és az adatkezelési műveletekhez való hozzáféréshez, valamint az adatvédelmi tisztviselő szakértői szintű ismereteinek fenntartásához szükségesek,

- kellő időben bevonja az adatvédelmi tisztviselőt valamennyi, a személyes adatok védelmét érintő döntés előkészítésébe, továbbá biztosítja az adatvédelmi tisztviselő számára mindazon feltételeket, jogosultságokat és erőforrásokat, továbbá hozzáférést biztosít mindazon adatokhoz és információkhoz, amelyek az adatvédelmi tisztviselő által ellátandó feladatok végrehajtásához, valamint az adatvédelmi tisztviselő szakmai ismereteinek naprakészen tartásához szükségesek.

- biztosítja, hogy az adatvédelmi tisztviselő a feladatai ellátásával kapcsolatban utasításokat senkitől ne fogadjon el.

- Az adatkezelő közzéteszi az adatvédelmi tisztviselő nevét és elérhetőségét (postai és elektronikus levélcímét), és azokat a Hatósággal közli.

# Az adatkezelést végző alkalmazott

Az adatkezelést végző alkalmazott jogállása

Az adatkezelést végző alkalmazott a jelen szabályzat 1. pontjában rögzített Adatkezelő nevében, azzal munkajogviszonyban állva végez minden olyan tevékenységet, mely által személyes adat begyűjtése, kezelése, tárolása vagy továbbítása valósul meg, illetve személyes adat bármilyen adatkezelési művelet tárgyává válik.

- Az adatkezelést végző alkalmazott nem minősül adatfeldolgozónak.

- Az adatkezelést végző alkalmazott jelen Szabályzat megismerését nyilatkozatával ismeri el, annak megfelelő módon nyilatkozik, hogy hozzájárul az adatai kezeléséhez a megadott célnak megfelelően. Jelen bekezdésben rögzített nyilatkozatokat a Jegyző – titkársága útján - írásos formában, papír alapon szerzi meg és tárolja.

Az adatkezelést végző alkalmazott feladatai

Az adatkezelést végző alkalmazott:

- feladatkörén belül felelős az adatok feldolgozásáért, megváltoztatásáért, törléséért, továbbításáért és nyilvánosságra hozataláért, valamint az adatok pontos és követhető dokumentálásáért, a jelen Szabályzat 5.4 pontjában foglalt alapelvek figyelembevételével,

- ténylegesen kezeli a feladata, illetve munkaköre ellátása során birtokába került adatokat, valamint a megőrzésükről az adott adatkezelésre irányadó kezelési időtartam alatt gondoskodik,

- ügyel a nyilvántartások biztonságos kezelésére és tárolására,

- gondoskodik arról, hogy az általa vezetett nyilvántartások adataihoz illetéktelen, illetve jogosultsággal nem rendelkező személy ne férhessen hozzá,

- az adatkezeléssel kapcsolatosan feltárt visszásságot – az adatgazdával – köteles haladéktalanul megszüntetni.

- gondoskodik arról, hogy a szervezeti egységét érintő adatkezeléssel összefüggő tájékoztatást az érintett már az adatkezelést megelőzően is képes legyen megszerezni,

- a felettes Adatgazda rendelkezése alapján intézkedik annak érdekében, hogy a 6.3.2.6. pont szerinti tájékoztatás megadása, illetőleg az érintett jelen Szabályzat 7.1.1. pont szerinti hozzájárulása bizonyítható legyen,

- gondoskodik arról, hogy az Adatkezelő által rögzített adatok pontosak és teljesek legyenek, és az adatkezelés során – szükség esetén - biztosítja naprakészségüket is, feltéve, ha:

- az adatok kezelését jogszabály, belső szabályzat vagy belső utasítás azon szervezeti egységhez rendeli, amelyhez az adatkezelést végző alkalmazott tartozik, vagy

 - az adat azon szervezeti egységnél keletkezik, ahova az adatkezelést végző alkalmazott tartozik.

Az adatkezelést végző alkalmazott, attól függetlenül, hogy feladatköre összefügg-e egy adott adatkezeléssel:

- betartja az adatkezelésekre, valamint adatvédelemre vonatkozó jogszabályokat és belső irányítási eszközöket, különösen jelen Szabályzatot,

- amennyiben adatvédelmi incidenst valósít meg, észlel – függetlenül attól, hogy az saját, vagy más tevékenységével összefüggésben keletkezett -, haladéktalanul, kellően részletezve jelzi ezen körülményt a Jegyzőetőnek,

- köteles közreműködni az általa észlelt és/vagy jelzett adatvédelmi incidens mihamarabb történő kezelésében és dokumentálásában.

# Az adatgazda

Az adatgazda jogállása

Az adatgazda annak a szervezeti egységnek a vezetője, ahová jogszabály, belső szabályzat vagy belső utasítás az adat kezelését rendeli (beleértve az adatok továbbítását is), illetve ahol az adat keletkezik. Az adatgazda az egyes, jelen minőségével összefüggő feladatait átdelegálhatja az adott szervezeti egység munkatársának.

Az adatgazda feladatai

Az adatgazda:

- felelős azért, hogy az irányítása vagy vezetése alatt álló szakterületnél az adatkezelés a jogszabályokban és a jelen Szabályzatban meghatározottak szerint történjen,

- gondoskodik a külső szervektől, természetes személyektől érkező, az adott szakterület feladatkörébe tartozó személyes adatokat érintő adatkezelésekkel kapcsolatos megkeresések teljesítéséről. A megkereséseket a Jegyzővel való egyeztetést követően lehet teljesíteni,

- felelős azért, hogy az irányítása vagy vezetése alatt álló szakterület által végzett adatkezelések során az adatbiztonsági előírások maradéktalanul teljesüljenek. Ennek során együttműködik az informatikai szakterület munkatársaival, amennyiben adatvédelmi incidens (különösen, de nem kizárólag adatszivárgás, személyes adatokat érintő kompromittáció, vagy valamely érintett vagy érintetti kategória információs önrendelkezési jogának sérülése) lehetősége merül fel vagy következik be,

- személyes adatok jogellenes kezelése vagy feldolgozása esetén haladéktalanul tájékoztatja a Jegyzőt,

- amennyiben szükséges, előzetesen egyeztet az adatvédelmi tisztviselővel a személyes adatok kezelését érintő ügyekben, továbbá a Hatóság közreműködését igénylő kérdésekben,

- gondoskodik az adott szakterület feladatkörébe tartozó, vagy az ott keletkezett, illetve begyűjtött vagy bekért személyes adatok tekintetében:

- a Szabályzat mellékletét képező adatkezelői nyilvántartás vezetéséről,

- a Szabályzat mellékletét képező adatfeldolgozói nyilvántartás vezetéséről,

- az elektronikus napló vezetéséről.

- Az adatgazda a 6.3.2.6. pontban rögzített feladatát delegálhatja azon beosztottjának, akitől a 6.3.2.6.1.-6.3.2.6.3. pontokban rögzített nyilvántartások és napló felelősségteljes, naprakész vezetése elvárható.

# Az adatfeldolgozó

Az adatfeldolgozó

Az adatfeldolgozó jogállása

Adatfeldolgozó az a természetes vagy jogi személy, közhatalmi szerv, ügynökség vagy bármely egyéb szerv, amely az adatkezelő nevében – az adatkezelővel kötött megállapodásnak megfelelően - személyes adatokat kezel.

Az adatfeldolgozó feladatai

- Az adatfeldolgozó általánosan vett feladata, hogy az adatkezelő nevében személyes adatokat kezeljen.

- Az adatfeldolgozó feladatait részletesen az Info tv.-ben, valamint az Európai Unió kötelező jogi aktusában meghatározott keretek között jogszabály vagy az adatkezelő és az adatfeldolgozó között írásban létrehozott (egyedileg meghatározott tartalmú) szerződés határozza meg

Az adatfeldolgozóval kötött szerződés kötelező tartalmi elemei

- Az adatfeldolgozóval kötött szerződés kötelező tartalmi elemeit jelen Szabályzat 8. számú melléklete tartalmazza.

- Adatkezelőnek lehetősége van mellékletként történő csatolással érvényesíti mindazt a kötelező rendelkezést, melyet a GDPR az adatfeldolgozóval kötött szerződéseiben rögzíteni köteles.

# Az adatkezelés szabályai

# A Személyes adatok kezelésének jogszerűsége

A személyes adatok kezelése jelen Szabályzat értelmében kizárólag akkor és annyiban jogszerű, amennyiben legalább az alábbiak egyike teljesül:

• az érintett hozzájárulását adta személyes adatainak egy vagy több konkrét célból történő kezeléséhez;

• az adatkezelés olyan szerződés teljesítéséhez szükséges, amelyben az érintett az egyik fél, vagy az a szerződés megkötését megelőzően az érintett kérésére történő lépések megtételéhez szükséges;

• az adatkezelés az adatkezelőre vonatkozó jogi kötelezettség teljesítéséhez szükséges;

• az adatkezelés az érintett vagy egy másik természetes személy létfontosságú érdekeinek védelme miatt szükséges;

• az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges;

• az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek.

# A Kizárólag automatizált adatkezelés jogszerűsége

Kizárólag automatizált adatkezelésen alapuló döntés meghozatalára (beleértve a profilalkotáson alapuló döntést), amely az érintett személyére vagy jogos érdekeire hátrányos vagy az érintettet jelentős mértékben érintő jogkövetkezményekkel jár, kizárólag akkor kerülhet sor, ha azt törvény vagy az Európai Unió kötelező jogi aktusa kifejezetten lehetővé teszi és a döntés teljesíti az alábbi követelmények egyikét:

a) az érintett és az adatkezelő közötti szerződés megkötése vagy teljesítése érdekében szükséges;

b) meghozatalát az adatkezelőre alkalmazandó olyan uniós vagy tagállami jog teszi lehetővé, amely az érintett jogainak és szabadságainak, valamint jogos érdekeinek védelmét szolgáló megfelelő intézkedéseket is megállapít; vagy

c) az érintett kifejezett hozzájárulásán alapul.

Adatkezelő a jelen bekezdés szerinti döntéshozatal során tartózkodik az egyenlő bánásmód követelményének megsértésétől.

Adatkezelőnek a döntéshozatalt megelőzően nincs módja különleges adatok felhasználására (kivéve, ha törvény vagy az Európai Unió kötelező jogi aktusának eltérő rendelkezése ezt lehetővé teszi).

A kizárólag automatizált adatkezelésen alapuló döntés meghozatala során az adatkezelő, vagy a megbízásából, vagy rendelkezése alapján eljáró adatfeldolgozó az érintettet – kérelmére – tájékoztatja a döntéshozatali mechanizmus során alkalmazott módszerről és szempontokról, illetőleg az érintett kérelmére a döntés eredményét emberi közreműködés alkalmazásával felülvizsgálja.

Automatizált adatkezelésnek minősül például az adatkezelőnél bevezetett, vagy bevezetésre kerülő olyan munkaidő nyilvántartási rendszer, mely alapján hitelesen mérhető az adatkezelővel vagy adatkezelő szervezetében a munkáltatói jogok gyakorlójaként fellépő, vagy kötelezettségvállalásra jogosult személlyel jogviszonyban lévő természetes személyek által elvégzett munka.

# Különleges adatok kezelésének jogszerűsége

Különleges adatoknak minősülő, különösen a faji vagy etnikai származásra, politikai véleményre, vallási vagy világnézeti meggyőződésre vagy szakszervezeti tagságra utaló személyes adatok, valamint a természetes személyek egyedi azonosítását célzó genetikai és biometrikus adatok, az egészségügyi adatok és a természetes személyek szexuális életére vagy szexuális irányultságára vonatkozó személyes adatok fő szabály szerint nem kezelhetők.

Ettől eltérő esetekben a különleges adatok kategóriát Adatkezelő csak akkor kezeli, ha:

• az érintett kifejezett hozzájárulását adta az említett személyes adatok egy vagy több konkrét célból történő kezeléséhez, kivéve, ha az uniós vagy tagállami jog úgy rendelkezik, hogy fő szabály szerinti tilalom nem oldható fel az érintett hozzájárulásával.

• az adatkezelés az adatkezelőnek vagy az érintettnek a foglalkoztatást, valamint a szociális biztonságot és szociális védelmet szabályozó jogi előírásokból fakadó kötelezettségei teljesítése és konkrét jogai gyakorlása érdekében szükséges, ha az érintett alapvető jogait és érdekeit védő megfelelő garanciákról is rendelkező uniós vagy tagállami jog, illetve a tagállami jog szerinti kollektív szerződés ezt lehetővé teszi;

• az adatkezelés az érintett vagy más természetes személy létfontosságú érdekeinek védelméhez szükséges, ha az érintett fizikai vagy jogi cselekvőképtelensége folytán nem képes a hozzájárulását megadni;

• az adatkezelés valamely politikai, világnézeti, vallási vagy szakszervezeti célú alapítvány, egyesület vagy bármely más nonprofit szervezet megfelelő garanciák mellett végzett jogszerű tevékenysége keretében történik, azzal a feltétellel, hogy az adatkezelés kizárólag az ilyen szerv jelenlegi vagy volt tagjaira, vagy olyan személyekre vonatkozik, akik a szervezettel rendszeres kapcsolatban állnak a szervezet céljaihoz kapcsolódóan, és hogy a személyes adatokat az érintettek hozzájárulása nélkül nem teszik hozzáférhetővé a szervezeten kívüli személyek számára;

• az adatkezelés olyan személyes adatokra vonatkozik, amelyeket az érintett kifejezetten nyilvánosságra hozott;

• az adatkezelés jogi igények előterjesztéséhez, érvényesítéséhez, illetve védelméhez szükséges;

• az adatkezelés jelentős közérdek miatt szükséges, uniós jog vagy tagállami jog alapján, amely arányos az elérni kívánt céllal, tiszteletben tartja a személyes adatok védelméhez való jog lényeges tartalmát, és az érintett alapvető jogainak és érdekeinek biztosítására megfelelő és konkrét intézkedéseket ír elő;

• az adatkezelés megelőző egészségügyi vagy munkahelyi egészségügyi célokból, a munkavállaló munkavégzési képességének felmérése, orvosi diagnózis felállítása, egészségügyi vagy szociális ellátás vagy kezelés nyújtása, illetve egészségügyi vagy szociális rendszerek és szolgáltatások irányítása érdekében szükséges, uniós vagy tagállami jog alapján vagy egészségügyi szakemberrel kötött szerződés értelmében, továbbá a jelen Szabályzatban meghatározott feltételekre és garanciákra figyelemmel (a különleges adatokat jelen pont szerinti célokból csak akkor lehet kezelni, ha ezen adatok kezelése olyan szakember által vagy olyan szakember felelőssége mellett történik, aki uniós vagy tagállami jogban, illetve az arra hatáskörrel rendelkező tagállami szervek által megállapított szabályokban meghatározott szakmai titoktartási kötelezettség hatálya alatt áll, illetve olyan más személy által, aki szintén uniós vagy tagállami jogban, illetve az arra hatáskörrel rendelkező tagállami szervek által megállapított szabályokban meghatározott titoktartási kötelezettség hatálya alatt áll);

• az adatkezelés a népegészségügy területét érintő olyan közérdekből szükséges, mint a határokon át terjedő súlyos egészségügyi veszélyekkel szembeni védelem vagy az egészségügyi ellátás, a gyógyszerek és az orvostechnikai eszközök magas színvonalának és biztonságának a biztosítása, és olyan uniós vagy tagállami jog alapján történik, amely megfelelő és konkrét intézkedésekről rendelkezik az érintett jogait és szabadságait védő garanciákra, és különösen a szakmai titoktartásra vonatkozóan;

• az adatkezelés a GDPR 89. cikk (1) bekezdésével összhangban a közérdekű archiválás céljából, tudományos és történelmi kutatási célból vagy statisztikai célból szükséges olyan uniós vagy tagállami jog alapján, amely arányos az elérni kívánt céllal, tiszteletben tartja a személyes adatok védelméhez való jog lényeges tartalmát, és az érintett alapvető jogainak és érdekeinek biztosítására megfelelő és konkrét intézkedéseket ír elő;

# Az érintettek jogai

## Előzetes tájékoztatás

A Hivatalunk az adatkezeléssel kapcsolatos előzetes tájékoztatás módját és elérhetőségét nyilvánosságra hozza

1. az Üzletszabályzat dokumentumában,

2. minden papír vagy elektronikus formanyomtatványon, melyben az ügyfél hozzájáruló nyilatkozatot tesz,

3. a Hivatal honlapján az Adatkezelési tájékoztatóban.

Az érintett a jelzett formák bármelyikében előzetesen tájékozódhat a Hivatal által kezelt személyes adatainak vonatkozásában.

Az érintettel az adatkezelés megkezdése előtt közöljük, hogy az adatkezelés hozzájáruláson alapul vagy jogi kötelezettség. Az érintettet - egyértelműen, közérthetően és részletesen - tájékoztatjuk az adatai kezelésével kapcsolatos minden tényről, így különösen az adatkezelés céljáról és jogalapjáról, az adatkezelésre és az adatfeldolgozásra jogosult személyéről, az adatkezelés időtartamáról, arról, ha az érintett személyes adatait az adatkezelő az érintett hozzájárulásával és az adatkezelőre vonatkozó jogi kötelezettség teljesítése vagy harmadik személy jogos érdekének érvényesítése céljából kezeli, illetve arról, hogy kik ismerhetik meg az adatokat. A tájékoztatásnak kiterjed az érintett adatkezeléssel kapcsolatos jogaira és jogorvoslati lehetőségeire is.

## Hozzáféréshez való jog

Az érintett az adatkezelőtől, továbbá a kötelezett az adatvédelmi tisztviselőtől személyesen vagy írásban tájékoztatást kérhet a személyéről kezelt adatok köréről, továbbá az adatkezelés céljáról, az érintett személyes adatok kategóriáiról, azon címzettek vagy címzettek kategóriáiról, akikkel, illetve amelyekkel a személyes adatokat közölték vagy közölni fogják, a személyes adatok tárolásának tervezett időtartamáról, vagy ha ez nem lehetséges, ezen időtartam meghatározásának szempontjairól.

A tájékoztatás során az érintett tudomására hozzuk, hogy az adatkezeléssel kapcsolatos esetleges panasza esetén elsődlegesen Hivatalunk belső adatvédelmi felelőséhez, vagy szabálytalan adatkezelés vélelmezése esetén az Nemzeti Adatvédelmi és Információszabadság Hatósághoz fordulhat.

Az érintett csak személyes megkeresés esetén tekinthet bele az adatkezelésbe oly módon, hogy más érintett személyes adatait semmilyen körülmények között nem ismerheti meg.

Az érintett kérelmére a tájékoztatást végző munkatárs köteles ismertetni a Hivatal által kezelt adatok körét, az adatkezelés célját, jogalapját, időtartamát, az adatfeldolgozó(k) nevét és címét, továbbá azt, hogy kik és milyen célból kapják vagy kapták meg az adatokat.

Abban az esetben, ha az érintett részletes tájékoztatást kér a harmadik személy felé történt adattovábbításról vagy az adatok nyilvánosságra hozataláról, akkor a tájékoztatást végző munkatárs kötelessége az ügyfelet az érintett az adatgazdához irányítani, aki a nyilvántartások alapján köteles a szükséges tájékoztatási és betekintési kötelezettségnek eleget tenni. A tájékoztatást írásban, közérthető formában az igény benyújtásától számított legrövidebb idő alatt, de legfeljebb 25 napon belül kell megadni.

Az írásos tájékoztatással Hivatalunk az érintett kérelmére személyes adatait és az azok kezelésével kapcsolatos információkat a rendelkezésére bocsátja.

Az adatkezelő a tájékoztatási kötelezettségét csak az Info tv.-ben foglalt esetekben, továbbá akkor tagadja meg, ha a kért adatokat az illetékes szerv a megfelelő eljárás keretében minősített adattá nyilvánította, mely esetben az adatgazda köteles az érintettel a közlés megtagadásának indokát közölni.

Az adatkezelő (jelen esetben adatgazda) köteles az elutasított kérelmekről tájékoztatni a belső adatvédelmi felelőst.

## Helyesbítéshez való jog

A 16.cikk szerinti helyesbítéshez való jog érvényesülése érdekében a Hivatalunk, ha az általa kezelt személyes adatok pontatlanok, helytelenek vagy hiányosak, azokat – különösen az érintett kérelmére – haladéktalanul pontosítja vagy helyesbíti, illetve, ha az az adatkezelés céljával összeegyeztethető, az érintett által rendelkezésére bocsátott további személyes adatokkal vagy az érintett által a kezelt személyes adatokhoz fűzött nyilatkozattal kiegészíti.

A szükséges módosításokat a kérelem alapján Hivatalunk elvégzi, ennek tényéről tájékoztatja az adatkezelőt.

Mentesül Hivatalunk a helyesbítéshez való jog érvényesítése alól, ha

a) a pontos, helytálló, illetve hiánytalan személyes adatok nem állnak rendelkezésére és azokat az érintett sem bocsátja rendelkezésére, vagy

b) az érintett által rendelkezésére bocsátott személyes adatok valódisága kétséget kizáróan nem állapítható meg.

Ha az érintett kérelmét a kezelt személyes adatok helyesbítéséhez Hivatalunk elutasítja, arról az érintettet írásban, haladéktalanul tájékoztatja

- az elutasítás kényéről, annak jogi és ténybeli indokairól, valamint

- az érintettet az Info tv. alapján megillető jogokról, valamint azok érvényesítésének módjáról, így különösen a bírósági jogorvoslat, továbbá a Nemzeti Adatvédelmi és Információszabadság Hatósághoz fordulás lehetőségéről.

## Törléshez való jog (elfeledtetés joga)

A 17. cikk szerinti törléshez való jog érvényesítése érdekében Hivatalunk haladéktalanul törli az érintett személyes adatait,

1. ha az adatkezelés jogellenes

2. ha azt az érintett kéri – a törvényben megállapított esetek kivételével –,

3. ha az adatkezelés célja megszűnt,

4. ha az adatok tárolásának törvényben, nemzetközi szerződésben vagy az Európai Unió kötelező jogszabályaiban meghatározott időtartama letelt,

5. jogalapja megszűnt és az adatok kezelésének nincs másik jogalapja,

6. az adatok törlését jogszabály, az Európai Unió jogszabálya, a Nemzeti Adatvédelmi és Információszabadság Hatóság vagy a bíróság elrendelte.

Ha az érintett kérelmét a kezelt személyes adatok törléséhez a Hivatalunk elutasítja, az érintettet írásban, haladéktalanul tájékoztatjuk

1. az elutasítás tényétől, annak jogi és ténybeli indokairól, valamint

2. az érintettet az Info tv. alapján megillető jogokról, valamint azok érvényesítésének módjáról, így különösen a bírósági jogorvoslat, továbbá a Nemzeti Adatvédelmi és Információszabadság Hatósághoz fordulás lehetőségéről.

## Korlátozáshoz való jog

Hivatalunk 18. cikk szerinti a személyes adatok korlátozáshoz való jogot az alábbi esetekben érvényesíti:

1. ha az érintett vitatja az adatkezelő, illetve a megbízásából vagy rendelkezése alapján eljáró adatfeldolgozó által kezelt személyes adatok pontosságát, helytállóságát vagy hiánytalanságát, és a kezelt személyes adatok pontossága, helytállósága vagy hiánytalansága kétséget kizáróan nem állapítható meg, a fennálló kétség tisztázásának időtartamára,

2. ha a 17. cikk szerinti meghatározottak szerint az adatok törlésének lenne helye, de az érintett írásbeli nyilatkozata vagy az adatkezelő rendelkezésére álló információk alapján megalapozottan feltételezhető, hogy az adatok törlése sértené az érintett jogos érdekeit, a törlés mellőzését megalapozó jogos érdek fennállásának időtartamára,

3. ha a 17. cikk szerinti meghatározottak szerint az adatok törlésének lenne helye, de az adatkezelő vagy más közfeladatot ellátó szerv által vagy részvételével végzett, jogszabályban meghatározott vizsgálatok vagy eljárások – így különösen büntetőeljárás – során az adatok bizonyítékként való megőrzése szükséges, ezen vizsgálat vagy eljárás lezárásáig,

4. ha az Info tv. 17. cikk szerinti meghatározottak szerint az adatok törlésének lenne helye, de az Info tv.-ben foglalt dokumentációs kötelezettség teljesítése céljából az adatok megőrzése szükséges, az Info tv. bekezdésében meghatározott időpontig.

Az adatkezelés korlátozásához való jog érvényesülése érdekében Hivatalunk az érintett személyes adatokkal a tároláson túl egyéb adatkezelési műveletet kizárólag az érintett jogos érdekének érvényesítése céljából vagy törvényben, nemzetközi szerződésben, illetve az Európai Unió kötelező jogszabályában meghatározottak szerint végez.

Ha az érintett kérelmét a kezelt személyes adatok korlátozásához a Hivatalunk elutasítja, az érintettet írásban, haladéktalanul tájékoztatja

1. az elutasítás kényéről, annak jogi és ténybeli indokairól, valamint

2. az érintettet az Info tv. törvény alapján megillető jogokról, valamint azok érvényesítésének módjáról, így különösen a bírósági jogorvoslat, továbbá a Nemzeti Adatvédelmi és Információszabadság Hatósághoz fordulás lehetőségéről.

## Adathordozhatósághoz való jog

Az érintett jogosult arra, hogy a rá vonatkozó, általa egy adatkezelő rendelkezésére bocsátott személyes adatokat tagolt, széles körben használt, géppel olvasható formátumban megkapja, továbbá jogosult arra, hogy ezeket az adatokat egy másik adatkezelőnek továbbítsa anélkül, hogy ezt akadályozná az az adatkezelő, amelynek a személyes adatokat a rendelkezésére bocsátotta, ha:

a) az adatkezelés önkéntes hozzájárulással vagy az adatkezelés szerződés teljesítéséhez szükséges; és

b) az adatkezelés automatizált módon történik.

Az adatok hordozhatóságához való jog fenti bekezdés szerinti gyakorlása során az érintett jogosult arra, hogy – ha ez technikailag megvalósítható – kérje a személyes adatok adatkezelők közötti közvetlen továbbítását.

Az e jog gyakorlása nem sértheti a törléshez való jogot.

Az említett jog nem alkalmazandó abban az esetben, ha az adatkezelés közérdekű vagy az adatkezelőre ruházott közhatalmi jogosítványai gyakorlásának keretében végzett feladat végrehajtásához szükséges.

Az adathordozhatósághoz való jog nem érintheti hátrányosan mások jogait és szabadságait.

## Tiltakozáshoz való jog

Az érintett jogosult arra, hogy a saját helyzetével kapcsolatos okokból bármikor tiltakozzon személyes adatainak a 6. cikk (1) bekezdésének e) vagy f) pontján alapuló kezelése ellen [e) az adatkezelés közérdekű vagy az adatkezelőre ruházott közhatalmi jogosítvány gyakorlásának keretében végzett feladat végrehajtásához szükséges; f) az adatkezelés az adatkezelő vagy egy harmadik fél jogos érdekeinek érvényesítéséhez szükséges, kivéve, ha ezen érdekekkel szemben elsőbbséget élveznek az érintett olyan érdekei vagy alapvető jogai és szabadságai, amelyek személyes adatok védelmét teszik szükségessé, különösen, ha az érintett gyermek.], ideértve az említett rendelkezéseken alapuló profilalkotást is. Ebben az esetben az Hivatalunk a személyes adatokat nem kezelheti tovább, kivéve, ha az adatkezelő bizonyítja, hogy az adatkezelést olyan kényszerítő erejű jogos okok indokolják, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak.

Ha a személyes adatok kezelése közvetlen üzletszerzés érdekében történik, az érintett jogosult arra, hogy bármikor tiltakozzon a rá vonatkozó személyes adatok e célból történő kezelése ellen, ideértve a profilalkotást is, amennyiben az a közvetlen üzletszerzéshez kapcsolódik.

Ha az érintett tiltakozik a személyes adatok közvetlen üzletszerzés érdekében történő kezelése ellen, akkor a személyes adatok a továbbiakban e célból nem kezelhetők.

Az információs társadalommal összefüggő szolgáltatások igénybevételéhez kapcsolódóan és a 2002/58/EK irányelvtől eltérve az érintett a tiltakozáshoz való jogot műszaki előírásokon alapuló automatizált eszközökkel is gyakorolhatja.

Ha a személyes adatok kezelésére a 89. cikk (1) bekezdésének megfelelően tudományos és történelmi kutatási célból vagy statisztikai célból kerül sor, az érintett jogosult arra, hogy a saját helyzetével kapcsolatos okokból tiltakozhasson a rá vonatkozó személyes adatok kezelése ellen, kivéve, ha az adatkezelésre közérdekű okból végzett feladat végrehajtása érdekében van szükség.

### Automatizált döntéshozatal egyedi ügyekben, beleértve a profilalkotást

Az érintett jogosult arra, hogy ne terjedjen ki rá az olyan, kizárólag automatizált adatkezelésen – ideértve a profilalkotást is – alapuló döntés hatálya, amely rá nézve joghatással járna vagy őt hasonlóképpen jelentős mértékben érintené.

Az (1) bekezdés nem alkalmazandó abban az esetben, ha a döntés:

a) az érintett és az adatkezelő közötti szerződés megkötése vagy teljesítése érdekében szükséges;

b) meghozatalát Hivatalunkra alkalmazandó olyan uniós vagy tagállami jog teszi lehetővé, amely az érintett jogainak és szabadságainak, valamint jogos érdekeinek védelmét szolgáló megfelelő intézkedéseket is megállapít; vagy

c) az érintett kifejezett hozzájárulásán alapul.

Az a) és c) pontban említett esetekben Hivatalunk köteles megfelelő intézkedéseket tenni az érintett jogainak, szabadságainak és jogos érdekeinek védelme érdekében, ideértve az érintettnek legalább azt a jogát, hogy az adatkezelő részéről emberi beavatkozást kérjen, álláspontját kifejezze, és a döntéssel szemben kifogást nyújtson be.

Az említett döntések nem alapulhatnak a személyes adatoknak a 9. cikk (1) bekezdésében említett különleges kategóriáin, kivéve, ha a 9. cikk (2) bekezdésének a) vagy g) pontja alkalmazandó, és az érintett jogainak, szabadságainak és jogos érdekeinek védelme érdekében megfelelő intézkedések megtételére került sor.

## Hatósági jogorvoslathoz való jog

Az érintett a Nemzeti Adatvédelmi és Információszabadság Hatóság vizsgálatát kezdeményezheti Hivatalunk adatkezelési intézkedése jogszerűségének vizsgálata céljából,

1. ha az adatkezelő a jelen szabályzat 4.1.- 4.5. pontjaiban meghatározott jogainak

érvényesítését korlátozza vagy e jogainak érvényesítésére irányuló kérelmét elutasítja, valamint

2. a Hatóság adatvédelmi hatósági eljárásának lefolytatását kérelmezheti, ha megítélése szerint személyes adatainak kezelése során Hivatalunk, illetve az általa megbízott vagy rendelkezése alapján eljáró adatfeldolgozó megsérti a személyes adatok kezelésére vonatkozó, jogszabályban vagy az Európai Unió kötelező jogi aktusában meghatározott előírásokat.

Amennyiben a személyes adataival kapcsolatos tiltakozást, panaszt, kérelmeit Hivatalunknál nem sikerült megnyugtató módon rendeznie, vagy az érintett bármikor úgy ítéli meg, hogy személyes adatai kezelésével kapcsolatban jogsérelem következett be, vagy annak közvetlen veszélye fennáll, úgy a Nemzeti Adatvédelmi és Információszabadság Hatóságnál jogosult bejelentést tenni az alábbi elérhetőségek valamelyikén.

A Nemzeti Adatvédelmi és Információszabadság Hatóság elérhetőségei, Székhely: 1125 Budapest, Szilágyi Erzsébet fasor 22/c. Levelezési cím: 1530 Budapest, Pf. 5, Telefon: +36 1 391 1400, Telefax: +36 1 391 1410, E-mail: ugyfelszolgalat@naih.hu, Web: naih.hu

## Eljárás az adatkezeléssel kapcsolatos jog gyakorlásának sikertelensége esetén.

Az érintett a jogainak megsértése esetén bírósághoz fordulhat. A bíróság az ügyben soron kívül jár el. Hivatalunk feladata a bírósági tárgyalások során a Hivatal jogkövető magatartását bizonyítani. A pert az érintett - választása szerint - a lakóhelye vagy tartózkodási helye szerint illetékes törvényszék előtt is megindíthatja.

Ha a bíróság az érintett kérelmének helyt ad, az adatkezelőt a tájékoztatás megadására, az adat helyesbítésére, zárolására, törlésére, az automatizált adatfeldolgozással hozott döntés megsemmisítésére, az érintett tiltakozási jogának figyelembevételére kötelezi.

A bizonyítási eljáráshoz a felelős adatkezelőnek, és ha van adatvédelmi tisztviselőnek, minden lényeges információt, szabályzatot, naplóbejegyzést a jogi képviselő rendelkezésére kell bocsátani.

Hivatalunkat elmarasztaló bírósági ítélet esetén a Igazgatósága munkaügyi eljárást, polgárjogi pert indíthat a vétő adatfeldolgozó, adatkezelést végző munkatárs vagy külsős megbízott, alvállalkozó ellen.

# Az adattovábbítás szabályai

Olyan személyes adatok továbbítására – ideértve a személyes adatok harmadik országból vagy nemzetközi szervezettől egy további harmadik országba vagy további nemzetközi szervezet részére történő újbóli továbbítását is –, amelyeket harmadik országba vagy nemzetközi szervezet részére történő továbbításukat követően adatkezelésnek vetnek alá vagy szándékoznak alávetni, csak abban az esetben kerülhet sor, a GDPR egyéb rendelkezéseinek betartása mellett, ha az adatkezelő és az adatfeldolgozó teljesíti az e fejezetben rögzített feltételeket.

Az EGT-államba, valamint az Európai Unió működéséről szóló szerződés V. címének 4. és 5. fejezete szerint létrehozott ügynökségek, hivatalok és szervek részére irányuló adattovábbítást úgy kell tekinteni, mintha Magyarország területén belüli adattovábbításra kerülne sor.

7.1. Adattovábbítást megelőző vizsgálat

7.1.1. Az adattovábbítást megelőzően az adatkezelő, illetve a megbízásából vagy rendelkezése alapján eljáró adatfeldolgozó megvizsgálja a továbbítandó személyes adatok:

- pontosságát,

- teljességét és

- naprakészségét.

7.1.2. A jelen Szabályzat 8.1.1. pontjában rögzített vizsgálatot - amennyiben Adatkezelő az adatok vonatkozásában nem vesz igénybe adatfeldolgozót - az adatok továbbítását ténylegesen elvégző alkalmazott (adatkezelést végző alkalmazott) folytatja le oly módon, hogy

7.1.2.1. összeveti a továbbítandó adatokat az adatok felvételekor lefolytatott esetleges ellenőrzés eredményével (adatlap, nem fényképes okiratokról készített másolat stb.), vagy

7.1.2.2. megbízható nyilvános adatbázis, vagy Adatkezelőnél alkalmazott adatbázis igénybevételével összeveti az adatbázisban szereplő adatokat a továbbítandó adatokkal, feltéve, ha az adatbázisban szereplő, valamint a továbbítandó adatok között legalább három kezelt személyes adat megegyezik, és így az azonosság megállapítható, vagy

7.1.2.3. indokolt esetben egyeztet a továbbított adatok vonatkozásában érintett természetes személlyel.

7.1.3. Ha a vizsgálat eredményeként az adatkezelő, illetve a megbízásából vagy rendelkezése alapján eljáró adatfeldolgozó azt állapítja meg, hogy a továbbítandó adatok pontatlanok, hiányosak vagy már nem naprakészek, azokat kizárólag abban az esetben továbbíthatja, ha

- az az adattovábbítás céljának megvalósulásához elengedhetetlenül szükséges, és

- az adattovábbítással egyidejűleg tájékoztatja a címzettet az adatok pontosságával, teljességével és naprakészségével összefüggésben rendelkezésére álló információkról.

7.1.4. Ha az adattovábbítást követően jut az adatkezelő, illetve a megbízásából vagy rendelkezése alapján eljáró adatfeldolgozó tudomására, hogy az adattovábbítás törvényben, nemzetközi szerződésben vagy az Európai Unió kötelező jogi aktusában meghatározott feltételei nem teljesültek, arról a címzettet haladéktalanul értesíti.

7.1.5. Ha törvény, nemzetközi szerződés vagy az Európai Unió kötelező jogi aktusának rendelkezése alapján az adatkezelő vagy az adatfeldolgozó személyes adatot akként vesz át, hogy az adattovábbító adatkezelő vagy adatfeldolgozó az adattovábbítással egyidejűleg jelzi a személyes adat:

a. kezelésének lehetséges célját,

b. kezelésének lehetséges időtartamát,

c. továbbításának lehetséges címzettjeit,

d. érintettje az Info tv.-ben biztosított jogainak korlátozását, vagy

e. kezelésének egyéb feltételeit, a személyes adatokat átvevő adatkezelő és adatfeldolgozó a személyes adatot az adatkezelési feltételeknek megfelelő terjedelemben és módon kezeli, az érintett jogait az adatkezelési feltételeknek megfelelően biztosítja.

7.2. A tényleges adattovábbítás

7.2.1. Amennyiben Adatkezelő személyes adatokat továbbít jelen fejezetnek megfelelően, akkor azt az Adatgazda által ezen feladatra kijelölt, adatkezelést végző munkatárs által valósítja meg.

7.2.2. A fenti 7.2.1. pont szerinti adatkezelést végző munkatárs az adattovábbítás során betartja a következő követelményeket:

7.2.2.1. Amennyiben több címzett számára továbbít adatokat, az adattovábbítás megvalósulásával a címzettek nem szerezhetnek tudomást a többi címzett elérhetőségi adatairól, különösen e-mail címéről, levélcíméről, telefonszámáról. Ezen felül az adattovábbítás során nem tehető személyre szóló megállapítás, illetőleg nem továbbítható különleges adat, kivéve, ha ezt az adattovábbítás jellege kifejezetten indokolja, vagy jogszabályi rendelkezés az adattovábbítást megköveteli. Ezen feltételt az elektronikus levelek esetén úgy kell teljesíteni, hogy a címzettek e-mail címét a „titkos másolat” mezőbe kell írni, a tényleges címzettnek pedig az Adatkezelőt kell megjelölni.

Mérlegelhető ezen bekezdés alkalmazásának szükségessége, ha a címzettek tudnak vagy tudhatnak a többi címezett valamennyi szóban forgó adatáról, és nyilvánvalóan olyan viszonyban vannak egymással, amely alapján nem vonhatja maga után az adatokhoz fűződő önrendelkezési jog sérelmét (pl. munkaviszony keretében továbbított szervezeti elérhetőség).

7.2.2.2. A továbbítás során gondoskodni kell arról, hogy azzal egyidejűleg ne kerüljön továbbításra olyan információ, amely ténylegesen nem a továbbított tartalom része, hanem annak előzménye vagy abból kideríthető részinformáció. Ennek megfelelően a továbbítást megelőzően ellenőrizni kell, hogy

- a tartalom nem rendelkezik-e személyes adatokkal rendelkező előzménnyel (ha a tartalom önmagában is egy továbbítás eredménye), vagy a csatolmány nem tartalmaz-e személyes adatot. Amennyiben ez fennáll, úgy meg kell vizsgálni, hogy abban szerepel-e olyan személyes adat, amelynek megismerésére a továbbítás címzettjeinek nincs illetékessége, és ha szerepel ilyen, akkor annak törléséről gondoskodni kell.

- a címzettek között nem szerepel-e olyan természetes személy, aki nem rendelkezik illetékességgel a továbbított adatok megismerésére. Amennyiben szerepel, úgy azon cím eltávolításáról gondoskodni kell.

7.2.3. Amennyiben az adattovábbítást vagy adatkezelést végző munkatárs a 7.2.2. pontban foglalt rendelkezések megsértését követi el, vagy azokat tapasztalja:

- haladéktalanul jeleznie kell ezt az Adatgazda felé, az esetről történő tájékoztatás maradéktalan megadásával egyidejűleg,

- szükség esetén meg kell tennie azon intézkedéseket, amelyekkel az adatokhoz fűződő önrendelkezési jogban a rendelkezések megsértésével keletkező sérelem enyhíthető,

- együtt kell működnie a Jegyzővel a szükséges intézkedések meghozatala során.

7.2.4. Amennyiben Adatkezelő személyes adatok továbbításának címzettje, akkor a továbbított adatokat a címzett elérhetőségi adatának (pl. e-mail cím, postacím) kijelölt kezelője vagy kezelői megfelelően kezeli vagy kezelik, illetőleg szervezeten belül továbbítják azon adatkezelést végző munkatárs számára, aki az adattovábbítás vonatkozásában illetékes. A jelen szabályzat 7.1.5. pontjában foglaltak betartásáért valamennyi olyan adatkezelést végző munkatárs együttesen felelős, aki a továbbított adatokat az adattovábbítás keretében ténylegesen látja.

7.2.5. A jelen Szabályzat 7.2.2. és 7.2.3. pontjaiban foglaltakat kell megfelelően alkalmazni személyes adatok Adatkezelő szervezetén belüli áramlása során is.

# 8. Az adatvédelmi hatásvizsgálat

Ha az adatkezelés valamely – különösen új technológiákat alkalmazó – típusa –, figyelemmel annak jellegére, hatókörére, körülményére és céljaira, valószínűsíthetően magas kockázattal jár a természetes személyek jogaira és szabadságaira nézve, akkor Adatkezelő az adatkezelést megelőzően hatásvizsgálatot végez arra vonatkozóan, hogy a tervezett adatkezelési műveletek a személyes adatok védelmét hogyan érintik.

Az adatvédelmi hatásvizsgálatot különösen az alábbi esetekben kell elvégezni:

1. természetes személyekre vonatkozó egyes személyes jellemzők olyan módszeres és kiterjedt értékelése, amely automatizált adatkezelésen – ideértve a profilalkotást is –alapul, és amelyre a természetes személy tekintetében joghatással bíró vagy a természetes személyt hasonlóképpen jelentős mértékben érintő döntések épülnek;
2. a GDPR 9. cikk (1) bekezdésében (a személyes adatok különleges kategóriáinak kezelése) említett személyes adatok különleges kategóriái, vagy a 10. cikkben (azonosítást nem igénylő adatkezelés) említett, büntetőjogi felelősség megállapítására vonatkozó határozatokra és bűncselekményekre vonatkozó személyes adatok nagy számban történő kezelése; vagy
3. nyilvános helyek nagymértékű, módszeres megfigyelése valósul meg.

A 29. Cikk alapján létrehozott adatvédelmi munkacsoport 17/hu Wp 248 rev.01 számú iránymutatásával összhangban adatvédelmi hatásvizsgálatot adatkezelő a következő keretek között végezhet:

- **Az adatvédelmi hatásvizsgálat érinthet egyetlen adatkezelési műveletet.** Olyan egymáshoz hasonló típusú adatkezelési műveletek, amelyek egymáshoz hasonló magas kockázatokat jelentenek, egyetlen hatásvizsgálat keretei között is értékelhetőek. Bizonyos körülmények között észszerűnek és gazdaságosnak bizonyulhat az adatvédelmi hatásvizsgálat nem egyetlen projekt tekintetében történő lefolytatása, például, ha több adatkezelő közös alkalmazást vagy adatkezelési környezetet kíván bevezetni valamely ágazat vagy szegmens, vagy valamely széles körben végzett horizontális tevékenység tekintetében.

- **Egyetlen adatvédelmi hatásvizsgálat végezhető több, jellegét, hatókörét körülményeit, célját és kockázatait tekintve egymáshoz hasonló adatkezelési művelet értékeléséhez is.** Az adatvédelmi hatásvizsgálat azoknak az új helyzeteknek a módszeres elemzésére irányul, amely a természetes személyek jogaira és szabadságaira nézve magas kockázattal járhat, ezért a már vizsgált esetekben (vagyis meghatározott körülmények között és konkrét céllal végzett adatkezelési műveletnél) nincs szükség adatvédelmi hatásvizsgálatra. Ez akkor fordulhat elő, ha hasonló technológiát használnak ugyanolyan jellegű adatok azonos céllal való gyűjtéséhez. Ez az elv a különböző más adatkezelők által végzett hasonló adatkezelési műveletekre is alkalmazható. Ilyen esetben meg kell osztani vagy a nyilvánosság számára hozzáférhetővé kell tenni a hivatkozási alapként használható adatvédelmi hatásvizsgálat részleteit, végre kell hajtani az adott adatvédelmi hatásvizsgálatban meghatározott intézkedéseket, és indokolni kell, miért egyetlen adatvédelmi hatásvizsgálatot végzett az adatkezelő.

- **Az adatvédelmi hatásvizsgálat valamely technológiai termék (például hardver vagy szoftver) adatvédelmi hatásainak felmérésekor felhasználható más adatkezelők által**, ha az adott terméket valószínűleg különböző adatkezelők használják, különféle adatkezelési műveletek elvégzésére. Az új technológiát üzembe helyező adatkezelő változatlanul köteles saját adatvédelmi hatásvizsgálatot végezni a konkrét megvalósításról, de ehhez adott esetben felhasználható a termék szolgáltatója által elvégzett adatvédelmi hatásvizsgálat.

# 9. Adatkezelői, adatfeldolgozói nyilvántartás

Az adatkezelői és az adatfeldolgozói nyilvántartást írásban vagy elektronikus úton rögzített formában kell vezetni és azt – kérésére – a Hatóság rendelkezésére kell bocsátani. Az adatkezelői és az adatfeldolgozói nyilvántartásban, valamint az elektronikus naplóban rögzített adatokat a kezelt adat törlését követő 10 évig kell megőrizni.

Az adatkezelői, adatfeldolgozói nyilvántartást és az elektronikus naplót adatkezelő helyben vezeti, az a tényleges csatolás nélkül is jelen szabályzat mellékletét képezi.

9.1. Adatkezelői nyilvántartás

Az adatkezelő a kezelésében lévő személyes adatokkal kapcsolatos adatkezelési műveletekről nyilvántartást vezet. Az adatkezelői nyilvántartásban az adatkezelő rögzíti:

a) az adatkezelő, ideértve minden egyes közös adatkezelőt is, valamint az adatvédelmi tisztviselő nevét és elérhetőségeit,

b) az adatkezelés céljait,

c) személyes adatok továbbítása vagy tervezett továbbítása esetén az adattovábbítás címzettjeinek – ideértve a harmadik országbeli címzetteket és nemzetközi szervezeteket – körét,

d) az érintettek, valamint a kezelt adatok körét,

e) profilalkotás alkalmazása esetén annak tényét,

f) nemzetközi adattovábbítás esetén a továbbított adatok körét,

g) az adatkezelési műveletek – ideértve az adattovábbítást is – jogalapjait,

h) ha az ismert, a kezelt személyes adatok törlésének időpontját,

i) az Info tv. szerint végrehajtott műszaki és szervezési biztonsági intézkedések általános leírását,

j) az általa kezelt adatokkal összefüggésben felmerült adatvédelmi incidensek bekövetkezésének körülményeit, azok hatásait és a kezelésükre tett intézkedéseket,

k) az érintett hozzáférési jogának érvényesítését az Info tv. szerint korlátozó vagy megtagadó intézkedésének jogi és ténybeli indokait.

9.2. Adatfeldolgozói nyilvántartás

Amennyiben az adatkezelő adatfeldolgozás címzettje, az adatfeldolgozó az általa az egyes adatkezelők megbízásából vagy rendelkezése szerint végzett adatkezelési műveletekről nyilvántartást vezet. Az adatfeldolgozói nyilvántartásban az adatfeldolgozó rögzíti:

1. az adatkezelő, az adatfeldolgozó, a további adatfeldolgozók, valamint az adatfeldolgozó adatvédelmi tisztviselőjének nevét és elérhetőségeit;
2. az adatkezelő megbízásából vagy rendelkezése szerint végzett adatkezelési műveletek típusait;
3. az adatkezelő kifejezett utasítására történő nemzetközi adattovábbítás esetén a nemzetközi adattovábbítás tényét, valamint a címzett harmadik ország vagy nemzetközi szervezet megjelölését;
4. az Info tv. szerint végrehajtott műszaki és szervezési biztonsági intézkedések általános leírását.

# 10. Adatmegsemmisítés, törlés

10.1. Abban az esetben, ha adatkezelő bármely jogszerű oknál fogva arra kényszerül, hogy meghatározott személyes adat törléséről gondoskodjon, úgy azt adatmegsemmisítés címén, jelen szabályzatnak megfelelően kell elvégzenie.

10.2. Az legfontosabb követelmények az adatmegsemmisítés során:

* az adatok megsemmisítése tényleges és visszafordíthatatlan legyen.
* az adatkezelő bizonyítékot tudjon szolgáltatni arról, hogy az adatokat megsemmisítette.
* az adatmegsemmisítés során ne történjen olyan adatszivárgás, amely káros következménnyel lehet az érintettre.
* az adatmegsemmisítés végrehajtása megfelelően dokumentált (naplózott) legyen, mely legalább a törlés időpontját, az érintettek megjelölését, valamint a törölt személyes adatok leírását tartalmazza.

10.3. A személyes adatok megsemmisítése a fentieknek megfelelően, az adat fajtájától függően történhet:

* naplófájlok kiállítására alkalmas célszoftver segítségével, amennyiben elektronikusan tárolt adatokról van szó, illetőleg
* fizikai ráhatással, ha papír alapon vagy egyéb tárolóeszközön tárolt adatok a megsemmisítés tárgya.

10.4. Adatkezelőnek módja van arra, hogy kiszervezze külső megbízott fél számára azon személyes adatok megsemmisítésének feladatát, melyeket jogalap híján már nem kezelhet az adatkezelő. A külső megbízott félnek úgy kell átadni a megsemmisítésre szánt adatokat, hogy azok ne kerüljenek a külső megbízott fél kezelésébe, ennek megfelelően adatkezelő a megsemmisítésre szánt adatokat álnevesítve, zárt csomagolásban (adott esetben bedobozolva), pecséttel ellátva adja át, illetve köteles megkövetelni, hogy a külső megbízott fél ezzel azonos módon vegye csak át az adatokat. Adatkezelő az átadással garantálja, hogy a megsemmisítésre szánt adatokat kirostálta, azok kezelésének időtartama lejárt, ezért megsemmisíthetőek, ugyanakkor adatkezelőnek lehetősége van külső félnek olyan irányú megbízást adni, hogy a megsemmisítés előtt újabb rostának vesse alá az adatokat. Ilyen irányú megbízást megelőzően adatvédelmi hatásvizsgálatot kell lefolytatni.

10.5. Az adatkezelő indokolt esetben írásbeli nyilatkozatot állít ki arra vonatkozóan, hogy a megsemmisítéssel érintett személyes adatok valamennyi példányát törölte. Adatkezelőnek lehetősége van adott esetben „képernyőmentésekkel” dokumentálni az elektronikus adat megsemmisítésének végrehajtását.

10.6. Adatkezelőnek lehetősége van felvenni az érintett nyilatkozatát arról, hogy:

* az érintett személy személyes adatait megsemmisítette, ám erre csak abban az esetben van lehetőség, ha a megsemmisítést az érintett jelenlétében hajtották végre.

az érintett személy papír alapon keletkezett személyes adatai átadásra kerültek az érintett számára, melyek vonatkozásában az érintett aláírásával igazolja, hogy átvette azokat, illetőleg azt, hogy az átvételt követően az adatok nem az adatkezelő kezelésében lesznek.

## Adatvédelmi tisztviselő (DPO)

Adatvédelmi tisztviselő: Neve: Hajdu Sándor, Cím: 7174 Kéty Petőfi u. 2/A, Email: dpo@maxentropia.hu

## Titoktartási kötelezettség

Hivatalunk alkalmazottai, munkavállalói üzletfelei kötelesek a rájuk bízott, illetve tudomásukra jutott személyes adatokat és üzleti titkokat időbeli korlátozás nélkül megőrizni. E titoktartás nem terjed ki a közérdekű adatok nyilvánosságára és a közérdekből nyilvános adatra vonatkozó, külön törvényben meghatározott adatszolgáltatási és tájékoztatási kötelezettségre.

A titoktartási kötelezettség megszegése munkaügyi, polgári jogi, valamint büntetőjogi szankciót vonhat maga után.

#  Adatkezelési tevékenységek nyilvántartása

A Hivatal az adatkezelések nyilvántartását elektronikusan tartja nyilván az alábbi táblázatokban.

KÖLESDI KÖZÖS ÖNKORMÁNYZATI HIVATAL \_GDPR\_30\_Adatnyilvantartas Igazgatás.xls

KÖLESDI KÖZÖS ÖNKORMÁNYZATI HIVATAL \_GDPR\_30\_Adatnyilvantartas Pénzügy.xls

KÖLESDI KÖZÖS ÖNKORMÁNYZATI HIVATAL \_GDPR\_30\_Adatnyilvantartas Személy munkaügy HR.xls

# Közérdekű adatok megismerésének és teljesítésének általános szabályai

Az állami vagy helyi önkormányzati feladatot, valamint jogszabályban meghatározott egyéb közfeladatot ellátó szervnek vagy személynek, közfeladatot ellátó szerveknek, lehetővé kell tennie, hogy a kezelésében lévő közérdekű adatot és közérdekből nyilvános adatot erre irányuló igény alapján bárki megismerhesse.

Így, Hivatalunk a közérdekű adatot és közérdekből nyilvános adatot szükséges módon honlapján, közzéteszi. Ez alól kivétel, ha a közérdekű vagy közérdekből nyilvános adat a minősített adat védelméről szóló törvény szerinti minősített adat.

A megismerésre bárki szóban vagy írásban, vagy elektronikus úton tehet igényt, ha megadja a nevét és elérhetőségét. Ha ezt nem teszi meg, megtagadható a közlés.

Ha az adatigénylés nem egyértelmű fel kell hívni az igénylő figyelmét és kérni kell az igény pontosítását.

Az igényt a legrövidebb időn alatt, de az igény beérkezésétől számított 15 napon belül kell teljesíteni. Ha az adatigénylés jelentős terjedelmű, illetve nagyszámú adatra vonatkozik, vagy az adatigénylés teljesítése a közfeladatot ellátó szerv alaptevékenységének ellátásához szükséges munkaerőforrás aránytalan mértékű igénybevételével jár, akkor egy alkalommal 15 nappal meghosszabbítható, amiről tájékoztatni kell az adatigénylőt.

Ha az igénylés olyan adatra vonatkozik, amelyet az Európai Unió valamely intézménye vagy tagállama állított elő, az adatkezelő haladéktalanul megkeresi az Európai Unió érintett intézményét vagy tagállamát és erről az igénylőt tájékoztatja. A tájékoztatás megtételétől az Európai Unió érintett intézménye vagy tagállama válaszának az adatkezelőhöz való beérkezéséig terjedő időtartam az adatigénylés teljesítésére rendelkezésre álló határidőbe nem számít bele.

Amennyiben az adatigénylés teljesítése a közfeladatot ellátó szerv alaptevékenységének ellátásához szükséges munkaerőforrás aránytalan mértékű erőforrásigénybevételével jár a vonatkozó tv. szerint költségtérítést kérhet az adatkezelő. Erről 15 napon belül tájékoztatjuk az igénylőt, aki 30 napon belül nyilatkozni köteles, hogy fenntartja-e az igényét. A figyelembe vehető költségelemek: adathordozó költsége, kézbesítési költség, munkaerő ráfordítás költsége -abban az esetben, ha az igénylés aránytalan igénybevétellel járna.

Az így keletkezett költségeket az adat kiadását (15 napnál nem rövidebb fizetési határidővel) kell megfizetni.

A Hivatal törekszik és erről tájékoztatja az adatigénylőt a költségmentes (pl. másolást nem igénylő) adatigénylési lehetőségekről.

#  Biztonsági intézkedések

Hivatalunk és Hivatalunkkal (adatkezelő és az adatfeldolgozó) a tudomány és technológia állása és a megvalósítás költségei, továbbá az adatkezelés jellege, hatóköre, körülményei és céljai, valamint a természetes személyek jogaira és szabadságaira jelentett, változó valószínűségű és súlyosságú kockázat figyelembevételével megfelelő technikai és szervezési intézkedéseket hajt végre annak érdekében, hogy a kockázat mértékének megfelelő szintű adatbiztonságot garantálja, ideértve, többek között, adott esetben:

a) a személyes adatok álnevesítését és titkosítását

b) a személyes adatok kezelésére használt rendszerek és szolgáltatások folyamatos bizalmas jellegének biztosítását, integritását, rendelkezésre állását és ellenálló képességét;

c) fizikai vagy műszaki incidens esetén az arra való képességet, hogy a személyes adatokhoz való hozzáférést és az adatok rendelkezésre állását kellő időben vissza lehet állítani;

d) az adatkezelés biztonságának garantálására hozott technikai és szervezési intézkedések hatékonyságának rendszeres tesztelésére, felmérésére és értékelésére szolgáló eljárást.

A biztonság megfelelő szintjének meghatározásakor kifejezetten figyelembe vesszük az adatkezelésből eredő olyan kockázatokat, amelyek különösen a továbbított, tárolt vagy más módon kezelt személyes adatok véletlen vagy jogellenes megsemmisítéséből, elvesztéséből, megváltoztatásából, jogosulatlan nyilvánosságra hozatalából vagy az azokhoz való jogosulatlan hozzáférésből erednek.

Az adatkezelőként és az adatfeldolgozásra vonatkozóan is intézkedéseket hozunk annak biztosítására, hogy az adatkezelő vagy az adatfeldolgozó irányítása alatt eljáró, a személyes adatokhoz hozzáféréssel rendelkező természetes személyek kizárólag az adatkezelő utasításának megfelelően kezelhessék az említett adatokat, kivéve, ha az ettől való eltérésre uniós vagy tagállami jog kötelezi őket.

## Adminisztratív biztonság

### Hardver-szoftver nyilvántartás

Hivatalunk az elektronikus információs rendszereiről azok védelme érdekében, nyilvántartást vezet, folyamatosan aktualizálja a nyilvántartást. A nyilvántartás minden rendszerre nézve tartalmazza:

* annak alapfeladatait;
* a rendszerek által biztosítandó szolgáltatásokat;
* az érintett rendszerekhez tartozó licenc számot (ha azok az érintett szervezet kezelésében vannak);
* a rendszer felett felügyeletet gyakorló személy személyazonosító és elérhetőségi adatait;
* a rendszert szállító, fejlesztő és karbantartó szervezetek azonosító és elérhetőségi adatait, valamint ezen szervezetek rendszer tekintetében illetékes kapcsolattartó személyeinek személyazonosító és elérhetőségi adatait.

### Képzés

Hivatalunk felkészítő képzést tart a felhasználóknak, szerepkörüknek és felelősségüknek megfelelően mind az adatvédelem, mind az információbiztonság tárgykörében:

* szerepkörbe vagy felelősségbe kerülésüket követő meghatározott időn belül;
* meghatározott gyakorisággal (évente), vagy amikor az szükséges.

## Fizikai biztonság

### Vagyonvédelem

Hivatalunk kizárólag az általa meghatározott be-, és kilépési pontokon biztosítja a belépésre jogosultak számára a fizikai belépést;

* naplózza a fizikai belépéseket;
* ellenőrzés alatt tartja a létesítményen belüli, belépésre jogosultak által elérhető helyiségeket;
* kíséri a létesítménybe ad-hoc belépésre jogosultakat, és figyelemmel követi a tevékenységüket;
* megóvja a kulcsokat, hozzáférési kódokat, és az egyéb fizikai hozzáférést ellenőrző eszközt;
* nyilvántartást vezet a fizikai belépést ellenőrző eszközről;
* meghatározott rendszerességgel változtatja meg a hozzáférési kódokat és kulcsokat, vagy azonnal, ha a kulcs elveszik, a hozzáférési kód kompromittálódik, vagy az adott személy elveszti a belépési jogosultságát;
* az egyéni belépési engedélyeket a belépési pontokon ellenőrzi;
* a kijelölt pontokon való átjutást felügyeli a szervezet által meghatározott fizikai belépést ellenőrző rendszerrel vagy eszközzel;
* felhívja a szervezet tagjainak figyelmét a rendellenességek jelentésére

### Környezeti védelem

Hivatalunk védi az elektronikus információs rendszert árammal ellátó berendezéseket és a kábelezést a sérüléssel és rongálással szemben.

 Az elsődleges áramforrás kiesése esetére, a tevékenységhez méretezett, rövid ideig működőképes szünetmentes áramellátást biztosít az elektronikus információs rendszer szabályos leállításához vagy a hosszú távú tartalék áramellátásra történő átkapcsoláshoz.

 Lehetőséget biztosítunk az elektronikus információs rendszer vagy egyedi rendszerelemek áramellátásának kikapcsolására vészhelyzetben;

Gondoskodunk a vészkikapcsoló berendezések biztonságos és könnyű megközelíthetőségéről; megakadályozza a jogosulatlan vészkikapcsolást.

 Az elektronikus információs rendszerek számára független áramellátással támogatott észlelő, az informatikai eszközökhöz megfelelő tűzelfojtó berendezéseket alkalmaz, és tart karban. Az érintett szervezet a személyzet által folyamatosan nem felügyelt elektronikus információs rendszerek számára automatikus tűzelfojtási képességet biztosít.

 Védjük az elektronikus információs rendszert a csővezeték rongálódásból származó károkkal szemben, biztosítva, hogy a főelzáró szelepek hozzáférhetőek, és megfelelően működnek, valamint a kulcsszemélyek számára ismertek; az informatikai erőforrásokat koncentráltan tartalmazó helyiségek tervezése (pl. adatközpont, szerver szoba, központi gépterem) során biztosítja, hogy az a víz-, és más hasonló kártól védett legyen, akár csővezetékek kiváltásával, áthelyezésével is.

### Szállítási védelem

Hivatalunk tiltja, továbbá figyeli és ellenőrzi a létesítménybe bevitt, onnan kivitt információs rendszerelemeket, és nyilvántartást vezet ezekről.

## Logikai biztonság

### Jogosultságkezelés

Hivatalunk minden érintett szervezeti munkakört, vagy érintett szervezethez kapcsolódó feladatot biztonsági szempontból besorol; rendszeresen felülvizsgálja és frissíti a munkakörök és feladatok biztonság szempontú besorolását.

Hivatalunk az elektronikus információs rendszerhez való hozzáférési jogosultság megadása előtt ellenőrzi, hogy az érintett személy a fenti pontok szerinti besorolásnak megfelelő feltételekkel rendelkezik-e; folyamatosan ellenőrzi a fenti pont szerinti feltételek fennállását.

### Jelszókezelés

Hivatalunk megvédi a hitelesítésre szolgáló eszközök tartalmát a jogosulatlan felfedéstől és módosítástól; megköveteli a hitelesítésre szolgáló eszközök felhasználóitól, hogy védjék eszközeik bizalmasságát, sértetlenségét;

### Biztonsági mentés

Hivatalunk meghatározott gyakorisággal mentést végez az elektronikus információs rendszerben tárolt felhasználószintű információkról, összhangban a helyreállítási időre és a helyreállítási pontokra vonatkozó célokkal; meghatározott gyakorisággal elmenti az elektronikus információs rendszerben tárolt rendszerszintű információkat, összhangban a helyreállítási időre és a helyreállítási pontokra vonatkozó célokkal;

 Gondoskodunk az elektronikus információs rendszer utolsó ismert állapotba történő helyreállításáról és újraindításáról egy összeomlást, kompromittálódást vagy hibát követően.

### Kártékony kódok elleni védelem (vírusírtás)

Hivatalunk az elektronikus információs rendszerét annak belépési és kilépési pontjain védi a kártékony kódok ellen, felderíti és megsemmisíti azokat;

Az elektronikus információs rendszer automatikusan frissíti a kártékony kódok elleni védelmi mechanizmusokat.

### Naplózás

Hivatalunk meghatározza a naplózható és naplózandó eseményeket, és felkészíti erre az elektronikus információs rendszerét;

Az elektronikus információs rendszer a naplóbejegyzésekben gyűjtsön be elegendő információt ahhoz, hogy ki lehessen mutatni, hogy milyen események történtek, miből származtak ezek az események, és mi volt ezen események kimenetele.

# 13. Záró rendelkezések

13.1. A jelen Szabályzatban nem meghatározott kérdéseket illetően a mindenkor hatályos Info tv., a GDPR rendelkezései, valamint a Szabályzat vonatkozó pontjában meghatározott jogszabályok és belső szabályzatok az irányadók.

13.2. Jelen Szabályzatban fel nem sorolt adatkezelésekről az adat felvételekor ad az adatkezelő tájékoztatást.

13.3. Az adatkezelő fenntartja a jogot, hogy jelen Szabályzatot az érintettek értesítése mellett egyoldalúan módosítsa.

13.4. A bíróság, az ügyész, a nyomozó hatóság, a szabálysértési hatóság, a közigazgatási hatóság, a Nemzeti Adatvédelmi és Információszabadság Hatóság, illetőleg jogszabály felhatalmazása alapján más szervek tájékoztatás adása, adatok közlése, átadása, illetőleg iratok rendelkezésre bocsátása végett megkereshetik az adatkezelőt.

13.5. Az adatkezező a hatóságok részére – amennyiben a hatóság a pontos célt és az adatok körét megjelölte – személyes adatot csak annyit és olyan mértékben ad ki, amely a megkeresés céljának megvalósításához elengedhetetlenül szükséges.

Kelt, Kölesd, 2020. január 1.

Hatályba léptetés ideje: 2020. január 2.

Megismerési záradék.

Aláírásunkkal tudomásul vesszük és hozzájárulunk ahhoz, hogy a KÖLESDI KÖZÖS ÖNKORMÁNYZATI HIVATAL és az Önkormányzatok „Adatvédelmi szabályzatát” elolvastam, megismertem. Az abban foglaltakat betartom és betartatom.

|  |  |  |  |
| --- | --- | --- | --- |
| Ssz. | NÉV | BEOSZTÁS | ALÁÍRÁS |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |